정조 0년
丙申五月十六日辰時。上御興政堂。大臣備局堂上引見入侍時。領議政金陽澤。左議政金尙喆。右議政鄭存謙。仁陽君李景祜。行司直具善復。行司直蔡濟恭。行戶曹判書鄭弘淳。漢城判尹金鍾正。行吏曹判書徐命善。左參贊黃景源。禮曹判書鄭尙淳。兵曹判書李徽之。刑曹判書李溎。行護軍張志恒。行副護軍李漢膺。行副護軍李柱國。禮曹參判沈履之。漢城左尹金魯鎭。行副司直鄭一祥。大司憲李聖圭。大司諫洪檍。應敎李敬養。掌令柳榮鎭鄭宇淳。獻納李儒慶。正言洪樂淵姜。行都承旨徐浩修。假注書徐龍輔。事變假注書魚錫光。記事官朴聖鉉朴祐源。以次進伏訖。陽澤曰。夜間聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。陽澤曰。臣等連以合辭之請。仰陳沐浴之義。忱誠未孚。兪音尙遲。輿情之抑鬱。去而愈甚。上曰。予非曰文女無罪。而但此因山之前。不忍施律矣。尙喆曰。此莫非臣等誠意淺薄之致矣。陽澤曰。無主僵尸掩埋事。此是王政之所當務。而前日大臣。有以此陳達。而惠廳。亦已量給物力。各該部不着實擧行云。別加嚴飭于京兆及部官。使之一不遺漏。竝皆善爲埋葬。俾無暴骨之患。何如。上曰。依爲之。該堂另加申飭。可也。出擧條陽澤曰。御營鑄錢之役。新大將。謂以生疎。實難堪當云。其勢似然。且此是摠廳鑄錢。移去於御營廳者。而摠戎使李柱國有氣力。頗解此等事。屬之摠廳。使之着實擧行。何如。上曰。依爲之。出擧條上曰。來朔例當爲都政。而今在恭默之中。凡係朝會。竝爲停閣。則都政。與散政有異矣。初欲退定於卒哭後。昨聞吏兵判所奏。則有先正已行之例云。大臣之意。何如。陽澤曰。旣有先正已行之例。則今不必退定矣。尙喆曰。臣意亦不必退定矣。存謙曰。先正已行之例如此。今亦以六月定行。好矣。上曰。銓長之意。何如。若有弊於銓曹。則亦難退定矣。命善曰。方今銓曹之儲窠者多。若退定於卒哭後。則勢將遷就於八月旬望間。多有掣礙之端矣。上曰。旣有宣廟已行之例。銓曹若有掣礙之端。則似難退定矣。上曰。領相方製誌文者。所以記實也。先大王事實。卽均役蕩平濬川。而蕩平爲五十年大政。予意則謄此。以俟百世之眼。好矣。然其說去之際。若只書蕩平二字。則不無混沌之嫌。至於忠逆之分。不可不明言此直彼枉。彼客此主之別矣。今予追奪之典。亦是奉承先朝之意也。蕩平不害於義理。義理不害於蕩平。然後方可爲蕩蕩平平之大道理。今予所言。卽義理之蕩平也。非混淪之蕩平也。陽澤曰。臣猥當莫重文字之役。竊擬殫竭自效。而才識庸陋。未能模畫萬一。今以三件事下敎。若是諄勤。臣不勝惶恧。謹更加致力。思所以十分揄揚之道矣。上曰。俄者諫長上疏及批答持入。錫光承命奉進。命浩修讀之。上曰。大官之處分重難。欲問于諸大臣而處之。大臣之所見。何如。陽澤曰。如無所聞。諫長何可陳疏乎。尙喆曰。外間不無此等所聞矣。存謙曰。若無根柢。此言奚爲而至哉。上曰。諸臺臣之意。亦何如。聖圭曰。諫長所陳。皆是外間傳播之言矣。榮鎭宇淳等曰。諫長之疏。實公議之所出矣。命書傳敎曰。臺臣之言。爲大臣。不但有奚爲而至之歎。其在待大臣之道。予不欲索言。而臺疏所論。俱非䵝昧之斥。則此予所以爲大臣慨然。立紀綱。爲尊朝廷之本。不可以大官而不答公議。前判府事申晦削職。檍曰。尹光紹詆辱先正之罪。尤大矣。上曰。尹光紹詆辱先正之事。果是無狀矣。檍曰。無狀何可言也。至於有刊行之冊子矣。命書傳敎曰。尹光紹事。臺臣曰。祖述凶論。又曰。詆辱先正。則以負累之蹤。其所同汚合流。不是難知之事。行副司直尹光紹投畀。陽澤曰。頃已陳達。而因山時隨轝一節。時當極熱。實爲憂慮矣。伏願還寢焉。補編中。旣有望哭禮。則是古補不爲隨轝也。若於八月陵幸。則足以伸聖孝矣。上曰。初欲親隨靈轝。少寓攀慕之慟。近日慈殿挽止之敎。至懇切。且比來氣甚不平。而大臣之所奏又如此。因山時動駕下敎還寢。出榻敎景祜曰。臣方待罪勳府。故敢此仰達矣。禮賓參奉一窠。舊功臣嫡長忠義付祿二十人中。以勳府自辟差出。是規例。而間有廢却。故曾於丙戌。陳稟筵中。更爲定式。而近來銓曹。謂以用承傳。不爲遵行。今後則毋論此窠彼窠。禮賓參奉兩窠中一窠。依丙戌定式。自勳府自辟。無或違越。何如。上曰。依爲之。出擧條濟恭曰。內需司奴婢貢事。已爲相議于大臣。則大臣亦以爲甚好云矣。上曰。大臣之意。何如。陽澤曰。臣得詳聞重臣。而若使之自本邑推納。則實爲好矣。濟恭曰。以乙亥婢。摠成節目。婢貢以三錢三分爲定。似好矣。上曰。依爲之。弘淳曰。關西木物。勢難取用。自臣曹方便區處事。日前有大臣陳達。而未蒙明白下敎。故姑不得擧行。當依所陳施行乎。上曰。依爲之。出擧條志恒曰。事雖微細。係關後弊。故敢此仰達矣。再昨夜。卽臣營之巡羅。而有一政院使令犯夜。而初無勿禁帖之所持者。故巡卒欲爲捉去。則謂以承旨家請座使令。敺打巡卒。仍爲逃走。其翌日。臣通及政院。以爲自本院治罪矣。政院之治罪。極爲泛忽。故臣不勝駭憤。發遣旗手。使之捉來。則自政院。大加激怒。多送院隷。捉去臣營執事。而其間下輩之敺打執事。罔有其極。將至死生之境。此雖微事。若此不已。日後之弊。有不勝言。故敢此仰達矣。上曰。承宣果有此事乎。浩修曰。事甚微細。而今緣訓將之言端。臣請奏之。日昨訓將。以院隷之犯夜事。通及院中。俾爲科治。故臣査出該隷。卽爲除汰。仍復囚禁矣。不意訓將。忽地激怒。多送旗手。縛去已治院。本院旣是號令百司之地。則軍門之任自縛去院隷。有關紀綱。故臣果招致該營之執事。以爲分付其不可之狀矣。至於敺打等說。實白地虛言矣。志恒曰。執事之被打。實非虛言。政院雖是號令百司之地。自軍門。捉去已汰之院隷。何所不可。檍進前啓曰。訓鍊大將張志恒。不知筵體之至嚴。聲氣俱厲。大欠敬謹。從重推考。何如。上曰。依爲之。出擧條上曰。本事之是非。姑不須言。元戎之體面自別。則今日筵奏。可見局量之大小。甚非所期於元戎之者也。命書傳敎曰。都承旨之囚治院隷。可謂守法。則訓將之縛去於囚治之後。已有較絜之嫌。而今日筵奏。亦非期於元戎之臣者。不可無警。訓鍊大將張志恒推考。院隷之敺打執事。亦關紀律。此則自該曹。査問科治。鍾正曰。旣有言端。故敢此仰達矣。日前自臣府。出送禁吏於江郊矣。奉朝賀家偕來史官。謂以禁吏之作拿。於偕來所。出牌捉囚。事雖微細。亦甚係關於後弊。故敢達矣。命書傳敎曰。士夫家豪奴悍僕。猶且嚴禁。況院隷乎。偕來史官之事。極爲疎率。假注書徐有成罷職。聖圭檍敬養榮鎭宇淳儒慶樂淵啓曰。請文女按律處斷。措辭見上上曰。不允。又啓曰。請厚謙快正王法。其母依律處斷。措辭見上上曰。不允。又啓曰。請礪山府竄配罪人洪麟漢。絶島安置。措辭見上上曰。不允。聖圭檍榮鎭宇淳儒慶樂淵啓曰。請大靜縣薦棘罪人沈翔雲。亟令王府。嚴鞫得情。快正王法。措辭見上上曰。不允。又啓曰。請聖國尙魯諸子。亟施當律。措辭見上上曰。不允。聖圭榮鎭宇淳啓曰。請黑山島充軍罪人趙德昌。依律處斷。措辭見上上曰。不允。又啓曰。請大靜縣爲奴罪人金壽賢。依律處斷。措辭見上上曰。不允。又啓曰。請鏡城府定配罪人洪述海。依律處斷。措辭見上上曰。不允。檍儒慶樂淵啓曰。請充軍罪人趙德昌。依律處斷。措辭見上上曰。不允。又啓曰。請具允明允鈺及㢞。竝遠竄。措辭見上上曰。不允。又啓曰。請南海縣圍籬安置罪人具庠。更令王府。嚴鞫得情。快正王法。措辭見上上曰。不允。又啓曰。請大靜縣爲奴罪人金壽賢。更令王府。拿鞫嚴問。依律處斷。措辭見上上曰。不允。榮鎭啓曰。洪麟漢犯分負國之罪。已盡於合辭之中。臣不必更爲臚列。而昨冬徐命善之疏出也。凡爲人臣子者。若有秉彝之心。血氣之憤。孰不明目張膽。請討之不暇。而其時都憲宋瑩中。乃於入侍俯詢之下。敢懷營救之意。不顧義理之嚴。至以深文等語。肆然仰對。諂附權勢。專事彌縫。作爲護黨立功。以圖進取之計。此而置之。則名義必將晦塞矣。伊時司諫成胤儉。身爲臺閣。凡於大義理關頭。豈可隨人苟合。而下詢之際。敢以臣意與都憲一般仰奏。義分掃如。疲劣極矣。請削黜罪人宋瑩中。亟施屛裔之典。前司諫成胤儉。削去仕版。上曰。依啓。宋瑩中尙不處分。猶是太寬。施以竄配之典。儒慶啓曰。前兵使崔東岳。受國厚恩。猥躋閫任。在渠道理。惟當小心畏謹。奉公守法。以無負如天之聖恩。而其縱恣悖戾。無所忌憚。固已萬萬駭惡。至於西閫濫叨之後。貪虐不法姑無論。聞有民家女稍有姿色者。則必百計威脅。獵取乃已。民情洶懼。道路唾罵。醜穢之謗。至今未已。當此一初淸明之時。如此之類。不可不痛加懲勵。請前平安兵使崔東岳。削去仕版。上曰。依啓。命退。諸臣以次退出。